als_Latn dik_Latn ron_Latn
PRISHTINË, 5 qershor/ATSH/.-Kandidati për kryeministër nga LDK-AKR-Alternativa, Avdullah Hoti, gjatë një vizite në Parkun Arkeologjik “Ulpiana”, ka prezantuar pikat e programit të tij në fushën e trashëgimisë kulturore, ndërsa të cilat është edhe ndërtimi i Muzeut Arkeologjik.
“Ne planifikojmë të ndërtojmë Muzeun Arkeologjik, i cili do të shërbejë për prezantimin e artefakteve dhe eksponateve të zbuluara në lokalitetin arkeologjik të Ulpianës, si shërbim për ruajtjen, mbrojtjen, restaurimin, konservimin, hulumtimin dhe studimin e artefakteve të shumta të zbuluara këtu dhe në gjithë Kosovën”, ka thënë Hoti, i cili në këtë vizitë shoqërohej nga ministri i Kulturës, Rinisë dhe Sportit, Kujtim Shala.
Ai ka shtuar se prioritet do të mbetet investimi në trashëgiminë kulturore dhe sistemin e mbrojtjes së trashëgimisë në përgjithësi.
Ai theksoi se programi i tij qeverisës parashikon inventarizimin dhe dixhitalizimin e trashëgimisë kulturore, menaxhimin dhe monitorimin e gjendjes së trashëgimisë.
Sipas tij, do të përkrahen financiarisht projektet e tri institucioneve qendrore, si Instituti i Kosovës për Mbrojtje të Monumenteve, Muzeu i Kosovës, Institutin Arkeologjik si dhe gjashtë qendrave rajonale të trashëgimisë.
“Ne parashikojmë inventarizimin e trashëgimisë kulturore në tërë territorin e Kosovës. Është shumë e rëndësishme që trashëgimia kulturore të inventarizohet, kurse paraprakisht do të financojmë edhe projekte për rivitalizimin e aseteve të trashëgimisë kulturore që ato t’iu shërbejnë qytetarëve, pasi konsiderohen esenciale dhe për zhvillim socio-ekonomik, për zhvillim të turizmit kulturor dhe turizmit në përgjithësi”, theksoi Hoti.
Hoti është zotuar për vazhdimin e investimeve në Parkun Arkeologjik “Ulpiana” dhe objekteve të tjera me rëndësi të jashtëzakonshme për vendin tonë si Kalaja e Prizrenit, Kalaja e Novobërdës etj./Kosovapress/k.s/
als_Latn als_Latn als_Latn als_Latn als_Latn als_Latn als_Latn